
1. UVOD



Ovom Uputom se uređuje način suradnje između Općine Bistra i korisnika Općine Bistra vezano za komunikaciju, planiranje, izvještavanje i koordinaciju aktivnosti u cilju učinkovite provedbe važećih odredbi:

1. Zakona o proračunu ( Narodne novine br. 144/21 ) i drugih propisa koji uređuju proračun 
2. Zakona o fiskalnoj odgovornosti ( Narodne novine br. 111/18 i 83/23  ) i drugih propisa koji uređuju fiskalnu odgovornost. 



2. KORISNICI U NADLEŽNOSTI OPĆINE BISTRA


Korisnici Općine Bistra u smislu ove Upute su:

1. Proračunski korisnici Općine Bistra: 
- Općinska knjižnica Bistra
- Dječji vrtić Kapljica
- Kulturno-turistički centar Bistra

2. Trgovačka društva kojima je Općina osnivač ili ima odlučujući utjecaj na upravljanje:
- Komunalno gospodarstvo Bistra d.o.o. ( 100 %-tno vlasništvo Općine Bistra )
- Zaprešić d.o.o. ( 0,5 % u temeljnom kapitalu )
- Vodoopskrba i odvodnja Zaprešić d.o.o. ( 0,0003 % u temeljnom kapitalu ).



3. [bookmark: _Hlk199244015]KOMUNIKACIJA I IZVJEŠTAVANJE KOD IZRADE I IZVRŠENJA PRORAČUNA


Zakonom o proračunu ( Narodne novine br. 144/21 ) uređuju se  osnovni proračunski procesi i definiraju osnovne pretpostavke za izradu proračuna.

Proces izrade proračuna u Općini Bistra završava usvajanjem sljedećih dokumenata:
· Proračuna Općine Bistra za sljedeću proračunsku godinu i projekcija za sljedeće dvije proračunske godine sa Obrazloženjem;
· Odluke o izvršavanju Proračuna.

Proračun Općine Bistra sastoji se od:
1. Općeg dijela, 
2. Posebnog dijela,
3. Obrazloženja proračuna. 

Opći dio proračuna planiran je prema ekonomskoj klasifikaciji na drugoj razini (razina podskupine ekonomske klasifikacije) računskog plana, a sastoji se od:
· Sažetka Računa prihoda i rashoda i Sažetka Računa financiranja,
· Računa prihoda i rashoda :
      1. ukupni prihodi i rashodi prema ekonomskoj klasifikaciji
      2. ukupni prihodi i rashodi prema izvorima financiranja
      3. ukupni rashodi prema funkcijskoj klasifikaciji
       -       Računa financiranja.
       
  
Posebni dio proračuna planiran je prema važećoj organizacijskoj klasifikaciji Općine (razdjeli, glave, proračunski korisnici, odnosno nositelji programa), ekonomskoj i funkcijskoj klasifikaciji, izvorima financiranja potrebnim za njihovo provođenje, te aktivnostima i projektima unutar pojedinog programa.
 
Obrazloženje proračuna sastavni je dio proračuna jedinice lokalne i područne ( regionalne) samouprave i sastoji se od obrazloženja općeg dijela proračuna i obrazloženja posebnog dijela proračuna. 
Obrazloženje općeg dijela proračuna jedinice lokalne i područne (regionalne) samouprave sadrži obrazloženje prihoda i rashoda, primitaka i izdataka i prenesenog manjka odnosno viška proračuna jedinice lokalne i područne (regionalne) samouprave.
Obrazloženje posebnog dijela proračuna temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja ( Provedbeni program Općine Bistra za razdoblje 2021. – 2025. ). 


Temeljem odredbi Zakona o proračunu („Narodne novine“, br. 144/21) doneseno je više podzakonskih propisa kojima se detaljnije uređuju pojedina područja Zakona i koji se primjenjuju s izradom i donošenjem proračuna i financijskih planova.

Novi Pravilnik o planiranju u sustavu proračuna („Narodne novine“, br. 1/24) propisuje način primjene modificiranog obračunskog načela (načelo nastanka događaja) u postupku planiranja i izvršavanja proračuna JLP(R)S i proračunskog korisnika JLP(R)S, rebalansa proračuna i financijskog plana, njihovu dostavu i objavu te uvjete i pravila preraspodjele sredstava proračuna.

Na temelju Smjernica ekonomske i fiskalne politike Vlade RH i Uputa za izradu proračuna jedinica lokalne i područne (regionalne) samouprave propisano je obvezno uključivanje namjenskih prihoda (prihoda za posebne namjene) i vlastitih prihoda proračunskih korisnika jedinica lokalne i područne (regionalne) samouprave u proračun te jedinice, sukladno ekonomskoj, programskoj, funkcijskoj, organizacijskoj, lokacijskoj klasifikaciji te izvorima financiranja. 

Kako je Odlukama o izvršenju proračuna Općine Bistra propisano izuzeće od obveze uplate vlastitih  i  namjenskih  prihoda  i  primitaka  proračunskih  korisnika  u  proračun  Općine Bistra,  a  slijedeći navedene  odredbe,  razvidno  je  da  su  svi  proračunski  korisnici  Općine Bistra  dužni  dostavljati  mjesečna izvješća o svim ostvarenim prihodima i primicima kao i o njihovom utrošku. 

Proračunski korisnici podnose Zahtjeve za doznaku sredstava za financiranje rashoda poslovanja i za financiranje rashoda za nabavu nefinancijske imovine, te dostavljaju izvješća o realizaciji i utrošku proračunskih sredstava.


3.1. Izrada prijedloga financijskog plana proračunskih korisnika

Proračun jedinica lokalne i područne (regionalne) samouprave sastoji se od plana za proračunsku godinu i projekcija za sljedeće dvije godine. 
Prijedlog financijskog plana proračunskih korisnika jedinica lokalne i područne (regionalne) samouprave sastoji se od plana za proračunsku godinu i projekcija za sljedeće dvije godine, a sadrži opći i posebni dio te obrazloženje financijskog plana. 

Proračunski korisnici jedinica lokalne i područne (regionalne) samouprave dužni su u svom financijskom planu iskazati sve svoje prihode i rashode bez obzira na moguće uplate dijela prihoda korisnika u proračun jedinice lokalne i područne (regionalne) samouprave ili podmirivanje dijela rashoda korisnika izravno s računa proračuna. 
Sukladno odredbama Zakona o proračunu sve što se odnosi na financijski plan proračunskih korisnika jedinica lokalne i područne (regionalne) samouprave, odnosi se i na financijski plan upravnih tijela jedinica lokalne i područne (regionalne) samouprave. 

Proračunski korisnici Općine Bistra obvezni su izrađivati financijske planove u skladu s odredbama Zakona o proračunu, Pravilnika o proračunskim klasifikacijama i Pravilnika o proračunskom računovodstvu i Računskom planu te se pridržavati ovih Uputa. 

Proračunski korisnici Općine Bistra ne moraju uplaćivati vlastite prihode, namjenske prihode i primitke, pomoći i donacije u Proračun Općine Bistra, ali su iste dužni koristiti u skladu sa zakonom i aktima kojima se regulira obavljanje njihove djelatnosti. 

Odlukom o izvršavanju proračuna Općine Bistra propisano je izuzeće od obveze uplate vlastitih i namjenskih prihoda proračunskih korisnika u općinski proračun.
Proračunski korisnik Dječji vrtić Kapljica može po nalogu Općinskog načelnika uplatiti namjenske prihode ( pomoći  - EU sredstva ) u korist Proračuna Općine Bistra.

Temeljem odredbi Zakona o proračunu u pripremi je donošenje Odluke o uvođenju Riznice Općine Bistra koja će biti u primjeni od 01.01.2026. godine.


3.2. Izmjene i dopune financijskog plana 

Sukladno odredbama Zakona o proračunu izmjenama i dopunama financijskog plana mijenja se isključivo usvojeni plan za tekuću proračunsku godinu. 
Na postupak donošenja izmjena i dopuna financijskog plana na odgovarajući se način primjenjuju odredbe Zakona o proračunu za postupak donošenja financijskog plana. 
Izmjenama i dopunama financijskog plana ne mogu se umanjiti rashodi i izdaci ispod razine izvršenja i preuzetih obveza po investicijskim projektima te preuzetih obveza iz ugovora koji zahtijevaju plaćanje u sljedećim godinama. 
Ostvareni namjenski prihodi i primici i ostvareni vlastiti prihodi te rashodi i izdaci izvršeni iznad iznosa utvrđenih u financijskom planu, izmjenama i dopunama financijskog plana moraju se planirati minimalno na razini ostvarenih prihoda i primitaka, odnosno izvršenih rashoda i izdataka. 
Uz svake izmjene i dopune financijskog plana obvezno je izraditi obrazloženja izmjena i dopuna financijskog plana (općeg i posebnog dijela). 

Izmjene i dopune financijskog plana proračunskog korisnika jedinice lokalne i područne (regionalne) samouprave moguće je izraditi na sljedeće načine: 

· Kada je riječ o promjenama u financijskom planu proračunskih korisnika koje su vezane uz financiranje iz izvora općih prihoda i primitaka, odnosno iz nadležnog lokalnog proračuna, izmjene i dopune financijskog plana proračunskog korisnika nisu moguće bez suglasnosti jedinice lokalne i područne (regionalne) samouprave, odnosno preraspodjela ili izmjena i dopuna proračuna u čijoj je proračunski korisnik nadležnosti. 
· Izmjene i dopune financijskog plana proračunskog korisnika vezane uz „fleksibilne“ izvore (vlastite i namjenske prihode i primitke) moguće je urediti na različite načine uz suglasnost jedinice lokalne i područne (regionalne) samouprave. 

Za izmjene i dopune financijskog plana, a koje su vezane uz financiranje iz izvora općih prihoda i primitaka, odnosno iz proračuna Općine Bistra, proračunski korisnici trebaju tražiti suglasnost Načelnika.
Za izmjene i dopune financijskog plana, a koje su vezane uz financiranje iz izvora vlastitih i namjenskih prihoda i primitaka, proračunski korisnici također trebaju tražiti suglasnost Načelnika.


3.3. Izvršavanje proračuna


Izvršavanje Proračuna regulirano je Odlukom o izvršavanju Proračuna Općine Bistra za tekuću godinu, koju svake godine s donošenjem Proračuna utvrđuje Općinsko vijeće.
Odlukom se uređuje struktura prihoda i primitaka, te rashoda i izdataka Proračuna Općine Bistra  njegovo izvršavanje, opseg zaduživanja i način davanja jamstava, upravljanje financijskom i nefinancijskom  imovinom,   korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, pojedine ovlasti Općinskog načelnika Općine Bistra u izvršavanju Proračuna, te druga pitanja u svezi s  izvršavanjem Proračuna.

Proračunski korisnici raspolažu sredstvima Proračuna u skladu sa svojim Financijskim planovima koji su sastavni dio Proračuna, odnosno njegovog Posebnog dijela, a što je dužan pratiti nadležan upravni odjel.

Proračunskim sredstvima se proračunski korisnici Općine Bistra i ostali korisnici Proračuna smiju koristiti samo za namjene koje su određene u Proračunu, i to do visine utvrđene u Posebnom dijelu, prema načelima štednje i racionalnog korištenja odobrenih sredstava.

Proračunski korisnici mogu preuzeti obveze na teret Proračuna samo za namjene i do visine utvrđene Proračunom, a sukladno dinamici ostvarenja prihoda Proračuna.

Proračunski korisnici mogu preuzeti  obveze po ugovorima koji zahtijevaju plaćanje u slijedećim godinama, samo u skladu sa Zakonom o proračunu i uz pisanu suglasnost Općinskog načelnika.

Ako se u tijeku izvršavanja Proračuna utvrdi da proračunska sredstva nisu pravilno korištena, korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih sredstva nisu bila trošena namjenski. Odluku o umanjivanju ili obustavi doznake sredstava donijet će Općinski načelnik.

Čelnici proračunskih korisnika odgovorni su za prikupljanje prihoda i primitaka iz svoje nadležnosti, za njihovu potpunu i pravodobnu naplatu, te za izvršavanje svih rashoda i izdataka u skladu s namjenama, te za zakonito, ekonomično, svrhovito i učinkovito raspolaganje proračunskih sredstava.

Općinski načelnik, odnosno osobe koje on ovlasti, ima pravo nadzora i revizije nad financijskim, materijalnim i računovodstvenim poslovanjem proračunskih korisnika, te nad zakonitošću i svrsishodnom uporabom proračunskih sredstava. Proračunski korisnici obvezni su omogućiti uvid u dokumentaciju potrebnu za provođenje nadzora  i dati potrebne podatke, isprave i izvješća koja se od njih traže.
Ako se prilikom obavljanja proračunskog nadzora i revizije utvrdi da su sredstva bila upotrijebljena protivno Zakonu ili Proračunu, izvijestiti će se Općinski načelnik i poduzeti mjere da se nadoknade tako utrošena sredstva ili će se privremeno obustaviti isplata sredstava s pozicija s kojih su sredstva bila namjenski utrošena.







4. ZADUŽIVANJE I DAVANJE JAMSTVA


Proračunski korisnici Općine Bistra ne mogu se kratkoročno zadužiti.

Dugoročno zaduživanje proračunskih korisnika Općine Bistra i drugih pravnih osoba u većinskom vlasništvu ili suvlasništvu Općine, regulirano je odredbama članka 127. i 128. Zakona o proračunu i odredbama Pravilnika o postupku dugoročnog zaduživanja te davanja jamstava i suglasnosti jedinica lokalne i područne (regionalne) samouprave.

Davanje jamstva za dugoročno zaduživanje regulirano je odredbama članka 129. i 130. Zakona o proračunu i odredbama Pravilnika o postupku dugoročnog zaduživanja te davanja jamstava i suglasnosti jedinica lokalne i područne (regionalne) samouprave.

4.1. Dostava ugovora o zaduženju te izvješća o zaduženju, danim jamstvima i  suglasnostima (Obrazac IZJS)

Člancima 123., 128. i 130. Zakona o proračunu i Pravilnikom o postupku dugoročnog zaduživanja te davanja jamstava i suglasnosti jedinica lokalne i područne (regionalne) samouprave (Narodne novine, br. 67/22) propisana je obveza i rok dostave Ministarstvu financija ugovora o zaduženju i izvješća o zaduženju, danim jamstvima i suglasnostima na Obrascu IZJS - Izvješće o dugoročnom zaduženju / jamstvu / suglasnosti. Skenirani ugovori i obrasci IZJS (s potpisom župana / gradonačelnika / načelnika i s pečatom) dostavljaju se na e-mail adresu Ministarstva financija lokalni.proracuni@mfin.hr u propisanom roku.

Pravne osobe u većinskom vlasništvu ili suvlasništvu Općine i ustanove čiji je osnivač Općina, koje su dobile suglasnost ili jamstvo u smislu odredbi članka 24. ove Odluke, dužne su Odsjeku za računovodstvo i financije, tromjesečno do 5-og u mjesecu za prethodno tromjesečje, dostaviti informaciju o stanju zaduženosti, te u roku od 5 dana od dan potpisivanja dostaviti ugovor o zaduživanju.



5. IZVJEŠTAVANJE PRORAČUNSKIH KORISNIKA I DRUGIH KORISNIKA PRORAČUNA OPĆINE BISTRA



5.1. [bookmark: _Hlk183161290]Izvještavanje proračunskih korisnika i drugih korisnika proračuna Općine Bistra

Proračunski korisnici dužni su mjesečno izvještavati Odsjek za  financije i računovodstvo Jedinstvenog upravnog odjela Općine Bistra o ostvarenim i utrošenim vlastitim i namjenskim prihodima i rashodima. Izvještaje o ostvarenim i utrošenim vlastitim i namjenskim prihodima i rashodima proračunski korisnici, dostavljaju do 10-og u mjesecu za prethodni mjesec, a izvještaje za ožujak, lipanj i rujan do 5-og u mjesecu.

Proračunski korisnici podnose Zahtjeve za doznaku sredstava za financiranje rashoda poslovanja i za financiranje rashoda za nabavu nefinancijske imovine, te dostavljaju izvješća o realizaciji i utrošku proračunskih sredstava sukladno Zakonu o proračunu.
Zahtjeve za doznaku sredstava za financiranje rashoda poslovanja i za financiranje rashoda za nabavu nefinancijske imovine, proračunski korisnici, podnose za plaćanje računa i obveza koji su planirani u Financijskom planu i Proračunu Općine Bistra iz izvora 1.1. i 1.2.
Izvješća o realizaciji i utrošku proračunskih sredstava, proračunski korisnici dostavljaju do 10-og u mjesecu za prethodni mjesec, a izvještaje za ožujak, lipanj i rujan do 5-og u mjesecu.
Proračunski korisnici dužni su dostavljati kvartalne, polugodišnje i godišnje financijske izvještaje Jedinstvenom upravnom odjelu Općine Bistra putem aplikacije Ministarstva financija.
Temeljem dostavljenih polugodišnjih i godišnjih financijskih izvještaja proračunskih korisnika Odsjek za financije i računovodstvo Jedinstvenog upravnog odjela Općine Bistra izrađuje konsolidirani polugodišnji i godišnji financijski izvještaj i dostavlja ga Ministarstvu financija u zakonski propisanim rokovima.

Proračunski korisnici i pravne osobe u vlasništvu Općine Bistra dužni su dostaviti godišnji izvještaj o poslovanju ( ostvarenje financijskog plana i izvještaj o radu ) najkasnije u roku od mjesec dana od isteka roka za predaju godišnjih financijskih izvještaja utvrđenog Pravilnikom o financijskom izvještavanju u proračunskom računovodstvu.

Sukladno Pravilniku o polugodišnjem i godišnjem izvještaju o izvršenju proračuna i financijskog plana, proračunski korisnici dužni su dostavljati polugodišnje i godišnje izvještaje o izvršenju financijskog plana.

Pravne osobe u većinskom vlasništvu ili suvlasništvu Općine i ustanove čiji je osnivač Općina, odnosno proračunski korisnici, koje su dobile suglasnost ili jamstvo za kratkoročno ili dugoročno zaduživanje, dužne su Odsjeku za računovodstvo i financije, tromjesečno do 5-og u mjesecu za prethodno tromjesečje, dostaviti informaciju o stanju zaduženosti, te u roku od 5 dana od dan potpisivanja dostaviti ugovor o zaduživanju.



6. IZJAVA O FISKALNOJ ODGOVORNOSTI I UPRAVLJANJE RIZICIMA


6.1. Izjava o fiskalnoj odgovornosti

Čelnici proračunskih korisnika dostaviti će Izjavu o fiskalnoj odgovornosti s prilozima Jedinstvenom upravnom odjelu Općine Bistra do 28. veljače tekuće godine za prethodnu godinu. 
Općina će za svakog obveznika provjeriti formalni sadržaj Izjave o fiskalnoj odgovornosti. 

Provjeru formalnog sadržaja Izjave i Upitnika o fiskalnoj odgovornosti provodi računovodstvo na način da utvrdi jesu li:
a) predani svi dokumenti
b) u izjavama čelnika proračunskog korisnika navedena područja za koja je u Upitniku o fiskalnoj odgovornosti utvrđeno da postoje slabosti i nepravilnosti
c) za utvrđene slabosti i nepravilnosti sastavljen Plan otklanjanja slabosti i nepravilnosti
d) za Planove otklanjanja slabosti i nepravilnosti iz prethodnog razdoblja izrađeno Izvješće o otklonjenim slabostima i nepravilnostima.

Suštinska provjera sadržaja Izjave o fiskalnoj odgovornosti provodi se na odabranom uzorku pitanja iz Upitnika o fiskalnoj odgovornosti i za dostavljena Izvješća o otklonjenim slabostima i nepravilnostima utvrđenim prethodne godine. Provjeru dokumentacije sadržaja Upitnika o fiskalnoj odgovornosti te provedbe aktivnosti iz Izvješća o otklonjenim slabostima i nepravilnostima utvrđenim prethodne godine, provodi pročelnik Jedinstvenog upravnog 
odjela, a može se provoditi:
- na licu mjesta, pregledom dokumentacije prema referencama iz Predmeta o fiskalnoj odgovornosti, odnosno preslike dokumentacije uložene u Predmet i pregledom dokumentacije koja potvrđuje provedbu aktivnosti iz Izvješća o otklonjenim slabostima i nepravilnostima za uzorak pitanja iz Upitnika o fiskalnoj odgovornosti
- zatražiti dostavu dokazne dokumentacije.


6.2. Upravljanje rizicima

Čelnici proračunskih korisnika odgovorni su voditi računa o rizicima koji bi mogli biti prijetnja ostvarivanju ciljeva te u skladu s očekivanim rizicima provoditi prikladne i učinkovite kontrole u svrhu usmjeravanja poslovanja ka željenom cilju. 
Čelnici proračunskih korisnika dužni su provoditi aktivnosti za smanjenje rizika koje su usmjerene na:
- očuvanje vrijednosti imovine kojom raspolaže proračunski korisnik
- sprječavanje nenamjenskog trošenja proračunskih sredstava
- povećanje vlastitih prihoda i pravodobnu naplatu svih prihoda proračunskih korisnika.



7. ZAKLJUČAK


Ovom Uputom su utvrđene minimalne obveze koje je nužno izvršiti u svrhu suradnje između Općine i proračunskih korisnika Općine Bistra, te iste ne isključuju obveze koje proizlaze iz zakona.
Ova Uputa će se pregledavati i ažurirati po potrebi, a primjenjuje se danom donošenja te će se objaviti na službenoj internetskoj stranici Općine Bistra www.bistra.hr


									Općinski načelnik
									     Danijel Drviš

